Județul Dâmbovița va avea o șosea de mare viteză cu patru benzi ce va lega A1 București-Pitești de orașul Titu, informația a fost făcută publică de președintele CJ Dâmbovița, Corneliu Ștefan.
Drumul va avea o lungime de aproximativ 14 km, va începe de la nodul rutier de la Corbii Mari, punct din care se desprinde din Autostrada A1, iar pe o distanță de 2,4 km se suprapune drumului județean DJ 711A.
Următorii 11,6 km ai traseului vor fi construiți de la zero și vor traversa drumurile județene care leagă Potlogi de Zidurile și Pitaru de Odobești.
La final, noua șosea de mare viteză se va intersecta cu DN 7, în zona Centrului Tehnic Renault din Titu.
" Platforma drumului va avea o lățime de 19 m, din care: 14 m parte carosabilă (patru benzi de 3,50 m fiecare); o bandă mediană de 2 m lățime; un acostament de 2 × 1,50 m; un spațiu pentru parapete de 2 m. În cadrul proiectului, vor fi amenajate 7 intersecții giratorii, iar pe lângă acestea au mai fost prevăzute: Dublarea podului peste râul Argeș; Pasaj peste DJ 711A deasupra Autostrăzii A1; Pod peste râul Sabar; Pod peste râul Șuța; Pod peste canalul de irigații din zonă.
Investiția, ai cărei indicatori tehnico-economici au fost aprobați săptămâna trecută în ședința Guvernului condus de Marcel Ciolacu, se ridică la aproximativ 480.000.000 de lei, iar lucrările de execuție vor fi scoase la licitație publică în cel mai scurt timp., a transmis președintele CJ Dâmbovița, Corneliu Ștefan.